**RESYME` OG SPØRSMÅL FRA DAGENS TALE, DATERT 26.07.2020,**

**v/ Øystein Åsen**

**TEMA: «Uten meg kan dere ingenting gjøre»**

Teksten er hentet fra;

1.Joh.3.1-3

Joh.6.44

Matt.18.2-4

Ap.gj.2.4-5

1.Kor.13.4

Det er ingen selvfølge å få være et Guds barn. Ingen kan komme til Gud uten ved Jesus Kristus. I vårt samfunn med alle våre goder, kan det meste bli en selvfølgelighet og vi glemmer å vise glede og begeistring over å være Guds barn. Det er den største formuen vi har fått.

La oss være et eksempel for våre barn og unge, hvor vi viser dem at vi er begeistret for Jesus og det Han har gjort for oss. La oss beskytte oss selv mot sløvhet og selvfølgeligheter ved å:

1. Lese Guds ord. Tenke over hva bibelen sier og ta det til oss
2. Bruke vår egen munn og stemme til å bekjenne, takke, be og lovprise.

Ved åpen bekjennelse beskytter vi oss selv. Sammen med den stabile vissheten om at vi er Guds barn, kan man vise begeistring og glede ved å kjenne Ham.

Vår fremtidsplan er å bli lik Ham, ren og rettferdig. Men hvordan kan vi bli rene? Jo, ved Jesu blod som renser oss ved at vi omvender oss og bekjenner vår synd.

Den verste synd som fins er at vi ikke vil tilgi hverandres synder. Det kan være vanskelig å tilgi dem som har gjort oss urett eller de som ikke vil se sin synd/ angre. Men tilgivelse er et valg og ikke en følelse. Når det blir for vanskelig for oss, oppfordres vi til å kaste alt på Ham, for at vi ikke selv skal bli bundet.

I bønnen FADER VÅR, oppfordres vi til å be: «tilgi oss våre synder, for også vi tilgir hver den som står i skyld til oss»

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.